Tatjana Mihhailova-Saar

Karjäär ja haridus

Tanja Mihhailova on sündinud Venemaal Kaliningradis, kuid kui ta oli kahekuune, kolis pere Eestisse, seega ta on üles kasvanud Kohtla-Järvel. Laulma hakkas ta varases eas. Ta on osalenud lauluvõistlustel ja festivalidel Eestis, Ukrainas ja Venemaal. Ta võitis 1998. aastal Lätis Jurmalas peetud võistluse "Utrennaja zvezda" ja osales 2002. aastal Baltimaade lauluvõistlusel "Fizz superstar 2002".
Tanja Mihhailova soovis minna õppima muusikakooli, kuid teda ei võetud vastu. Seetõttu astus ta Viljandi Kultuuriakadeemiasse ja lõpetas seal tantsu eriala. Viljandi Kultuuriakadeemias õppis ta selgeks ka eesti keele. Vaatamata muusikakoolist saadud hinnangule, et tal puudub muusikaline kuulmine, on ta lauljana osalenud laulufestivalidel ja konkurssidel ning andnud välja mitu albumit. Oma karjääri alguses väljendas Mihhailova arvamust, et Eesti muusikamaastikul ei ole venelasena võimalik läbi lüüa, kuid on karjääri edenedes meelt muutnud. Selleks, et Eestis ükskõik mis alal edu saavutada, on tema arvates siiski vaja eesti keelt osata.
Ta on Toidupanga patroon.

Nightlight Duo

Koostöös laulja Ly Lumiste ja produtsent Gunnar Lohoga moodustas Mihhailova 2001. aastal tüdrukutebändi Nightlight Duo. Bänd andis välja kaks albumit "Jäljed liival" (2001) ja "La Fiesta del sol" (2002). "Jäljed liival" võitis tiitli "Aasta uustulnuk 2002".

Eurolaul

Bänd osales kahel korral Eurovisiooni lauluvõistluse Eesti eelvoorus Eurolaul. Aastal 2002 tuli bänd teiseks lauluga "Another Country Song" ja aastal 2003 neljandaks lauguga "I Can B the 1". Nightlight Duo lõpetas tegevuse 2004. aastal, kuna Ly Lumiste jäi lapseootele.

JZ Belle

Koostöös produtsendi ja helilooja Timo Vendtiga lõi Mihhailova 2005. aastal bändi JZ Belle. Esimene album kandis bändiga sama nime ja sisaldas 1970ndate klassikaliste tantsupalade kavereid. JZ Belle teine album "Teemant" sisaldas Timo Vendti, Mihkel Mattiseni ja Tanja Mihhailova enda kirjutatud eestikeelseid originaallugusid. Album ilmus 2006. aastal.

Soolokarjäär

Mihhailova sooloalbum "Gemini" ilmus 12. novembril 2012. Albumi nimi tuleb Mihhailova sodiaagimärgist – kaksikud. Enamus laule plaadil on ingliskeelsed, ainult koos elukaaslase Mikk Saarega esitatav duett "Sind ootan ikka veel" on eesti keeles.

Teater ja televisioon

Tanja mängis 2006. aastal peaosa muusikalis "Fame" ja tegi kaasa Georg Otsa elust rääkivas filmis "Georg", mängides kõrvalosas baleriini.
Mihhailova kehastas TV3 telesarjas "Kodu keset linna" aastatel 2008–2009 ettekandjat Larat.
Ta osales 2010. aastal koos Margus Hansoniga TV3 meelelahutussarjas "Laulud tähtedega". Nad jõudsid finaali ning jäid Artur Talviku ja Lenna Kuurmaa järel teiseks. Aastal 2011 osales Tanja TV3 saates "Laulupealinn", kus ta jäi Ott Leplandi järel samuti teiseks. Saates esindas ta Kohtla-Järvet, kus ta lapsepõlves üles kasvas.
Mihhailova mängis peaosalist Sally Bowlesi rollis Vanemuise suurel laval muusikalis "Cabaret".
Ta tegi külalisesinejana kaasa Pärnus Endla teatris etendunud kantrimuusikalis "Viimane kauboi".
2013. aasta kevadel osales Mihhailova TV3 telesaates "Su nägu kõlab tuttavalt" ja jõudis finaalis kolmandale kohale. Lisaks sellele sai parima liikumise eripreemia Pinki kehastamise eest.
2014. aastast on ta saate "Su nägu kõlab tuttavalt" kohtunik.

Isiklikku

Mihhailova abikaasa on laulja Mikk Saar. Nende kooselu sai alguse 2007. aastal ja nad abiellusid 2016. aastal. Pidulik tseremoonia toimus Itaalias Toscanas Podere Finerri villas. Paaril on ühine korter Tallinnas Nõmmel. Paaril sündis 16. veebruaril 2018 poeg  Teodor Saar .
Tanja Mihhailova oli Playboy Eesti väljaande 2007. aasta detsembri numbri kaanestaar.